Hans Vestager (RV), 2012-06-07:
Jeg har jo skrevet en tale her, men under debatten kom jeg til at tænke på en bemærkning.
Jeg ved ikke, om der er nogen, der kan hjælpe mig her, men for nogen tid siden stod der noget i Kristeligt Dagblad om, at det, som nu kaldes ægteskab – det er vel noget, som vi har fået fra tysk – var noget med »ehe« og noget med aftale og kontrakt og sådan noget.
Men måske er der nogen, der kan hjælpe mig med nogle oplysninger om det.
Han var da så meget stat, som man vist kunne være, når man hed Christian den tredje.
Hov, nu skal jeg lige finde mine briller, og så skal jeg læse, hvad der står: Siden loven om registreret partnerskab blev vedtaget den 26. maj 1989, har det været muligt både for heteroseksuelle og for homoseksuelle at få en lovgivningsmæssig ramme om det, som de personligt står inde for over for hinanden.
Et ægteskab, et registreret partnerskab indgås, når de to bliver enige om, at det altså skal være de to, der vil leve livet sammen.
Senere, når det er tid, sker offentliggørelsen for de heteroseksuelles vedkommende ved det offentlige og gensidige jaord, enten på rådhuset eller over for en præst i folkekirken eller over for en præst eller person i et anerkendt trossamfund, som er bemyndiget hertil.
Man kan få en kirkelig velsignelse.
Det, som forhåbentlig sker her i dag, er, at man nu vil vedtage både L 106, fremsat af socialministeren, og L 105, som jeg tillader mig at omtale allerede på nuværende tidspunkt, fremsat af ministeren for ligestilling og kirke.
Ved vedtagelsen af disse to lovforslag vil der ske det, at der fremover kun er et retsinstitut for indgåelse af ægteskab – for tegning af kontrakten – uanset om dette sker for heteroseksuelle eller for homoseksuelle.
Siden loven om registreret partnerskab blev vedtaget i 1989, er denne lovgivning blevet udfyldt ved hjælp af et større antal juridiske bestemmelser, sådan som man blev oplyst om det ved en høring, som blev afholdt herom.
På samme måde vil den lovgivning, som bliver vedtaget her i dag, og som gælder for ægteskab mellem personer af samme køn, skulle udfyldes med yderligere bestemmelser, bl.a. inden for børnelovgivningen.
Det er derfor sådan, at det retsgrundlag, som er oparbejdet for det registrerede partnerskab, indtil videre vil være det retsgrundlag, som er gældende for det ægteskab, som indgås mellem personer af samme køn.
Et af de karakteristika, som gælder både for folkekirken og for anerkendte trossamfund, er, at disse fællesskaber udtrykker deres gudsog livsforståelse gennem et ritual.
Det er for tiden sådan inden for folkekirken, at der er mindst tre ritualer, som man kan vælge imellem, når ægteskab mellem heteroseksuelle skal indgås.
Der er nu ifølge dagspressen udarbejdet et biskoppeligt ritual for ægteskab mellem personer af samme køn.
Dette ritualforslag kan nu, som det er sædvane for ritualer inden for folkekirken, af ministeren for ligestilling og kirke blive overdraget til dronningen, således at det kan blive autoriseret til brug i landets kirker.
Da der blandt folkekirkens medlemmer og også blandt de tillidsrepræsentanter og tilsynspersoner – de præster og biskopper, som er blevet valgt hertil – er forskellige holdninger til, om man skal vie personer af samme køn eller ej, så giver vedtagelsen af L 105 de som vielsesmyndighed autoriserede personer mulighed for, at de, om de ønsker det, er fritaget for at vie personer af samme køn.
Det er for Det Radikale Venstre en glæde at kunne medvirke til en lovgivning, som gør det tydeligt, at både heteroseksuelle og homoseksuelle uden videre kan lade folkekirken være det sted, hvor de afgiver den højtidelige bekræftelse på, at de vil leve sammen, indtil døden dem skiller, for så vidt det er deres intention.
Sådan hedder det i hvert fald i de vielsesritualer, som er autoriserede til brug for vielsen af heteroseksuelle; endnu ved vi jo ikke, hvordan ritualet for vielser af personer af samme køn bliver, men så vidt jeg er orienteret, er det aftalt med ministeren for ligestilling og kirke, at biskopperne efter den forhåbentlige vedtagelse af disse to lovforslag vil komme med et ritual.